**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRIĖMIMO Į KLAIPĖDOS MIESTO SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant patikslinti priėmimo į Klaipėdos miesto savivaldybės bendrojo ugdymo mokyklas (toliau – mokykla) kriterijus bei aiškiau apibrėžti priėmimo dokumentų pateikimo, priėmimo vykdymo ir informacijos viešinimo sąlygas.

**2. Parengto projekto tikslai ir uždaviniai.**

Sprendimo projekto tikslas – užtikrinti skaidrią ir patikimą patekimo į mokyklas tvarką, uždavinys – reglamentuoti asmenų priėmimą mokytis pagal pradinio, pagrindinio ir vidurinio ugdymo programas.

**3. Kaip šiuo metu yra teisiškai reglamentuojami projekte aptarti klausimai.**

Šis sprendimo projektas parengtas, vadovaujantis Lietuvos Respublikos švietimo įstatymu, Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“, Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“, Klaipėdos miesto savivaldybės tarybos 2016 m. balandžio 28 d. sprendimu Nr. T2-119 „Dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“ bei Lietuvos Respublikos specialiųjų tyrimų tarnybos 2016 m. rugsėjo 9 d. antikorupcinio vertinimo išvada Nr. 4-01-6826 „Dėl mokinių priėmimo į bendrojo ugdymo mokyklas organizavimo tvarkos didžiųjų miestų savivaldybėse“.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Siekiant, kad priėmimo į mokyklas procesai vyktų sklandžiai ir skaidriai, šiuo sprendimo projektu tvirtinamame Priėmimo į Klaipėdos miesto savivaldybės bendrojo ugdymo mokyklas tvarkos apraše tikslinami prioritetų taikymo, priėmimo vykdymo, prašymų pateikimo, priimamų asmenų specialiųjų ir bendrųjų gebėjimų vertinimų terminai ir principai, aiškiau reglamentuojamiatvejai, kai prašymų mokytis daugiau nei nustatytų mokymosi vietų, apibrėžiamos mokinių priėmimo komisijų ir mokyklų vadovų funkcijos, specialiųjų ugdymosi poreikių turinčių asmenų, kitose savivaldybių teritorijose gyvenančių asmenų bei asmenų, pageidaujančių rinktis mokyklas pagal individualius švietimo poreikius, priėmimo nuostatos ir detalizuojami su priėmimu susijusios informacijos viešinimo atvejai.

Siekiant, kad priėmimą reglamentuojančios nuostatos būtų aiškios ir visiems suprantamos, pakeista dokumento struktūra bei įvesti svarbiausiųjų sąvokų apibrėžimai.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikia kitų teisės aktų: 1) Klaipėdos miesto savivaldybės administracija ne vėliau kaip iki 2017 m. sausio 4 d. parengs ir pateiks tvirtinti Klaipėdos miesto savivaldybės tarybos 2012 m. rugpjūčio 30 d. sprendimo Nr. T2-221 „Dėl savivaldybės bendrojo ugdymo mokykloms aptarnavimo teritorijų priskyrimo“ pakeitimą; 2) Klaipėdos miesto savivaldybės administracija ne vėliau kaip iki 2017 m. kovo 31 d. parengs ir pateiks tvirtinti sprendimo projektą dėl klasių skaičiaus ir mokinių skaičiaus vidurkio savivaldybės bendrojo ugdymo mokyklose 2017–2018 mokslo metams nustatymo; 3) mokyklų, kuriose bus vykdomi priimamų asmenų gebėjimų vertinimai, vadovai ne vėliau kaip prieš 20 kalendorinių dienų iki priėmimo vykdymo pradžios parengs, su Ugdymo ir kultūros departamento Švietimo skyriumi suderins ir savo įsakymais patvirtins Asmenų specialiųjų ir / ar bendrųjų gebėjimų vertinimo tvarkas.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą rengė Klaipėdos miesto savivaldybės administracijos direktoriaus 2016 m. spalio 13 d. įsakymu Nr. AD1-3127 sudaryta darbo grupė, kurios sudėtyje buvo Klaipėdos miesto savivaldybės tarybos, administracijos, mokyklų, Vakarų Lietuvos tėvų forumo, Lietuvos švietimo įstaigų profesinės sąjungos Klaipėdos miesto susivienijimo atstovai. Projektą vertino Klaipėdos miesto savivaldybės administracijos specialistai ir mokyklų vadovai (į siūlymus atsižvelgta).

**9. Sprendimo projekto autorius ar autorių grupė, sprendimo projekto iniciatoriai.**

Šio sprendimo projekto rengimą inicijavo Klaipėdos miesto savivaldybės administracijos direktorius ir mokyklų vadovai.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2011 m. kovo 17 d. sprendimo Nr. T2-71 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ išrašas, 5 lapai.

3. Lietuvos Respublikos specialiųjų tyrimų tarnybos 2016 m. rugsėjo 9 d. antikorupcinio vertinimo išvados Nr. 4-01-6826 „Dėl mokinių priėmimo į bendrojo ugdymo mokyklas organizavimo tvarkos didžiųjų miestų savivaldybėse“ kopija, 11 lapų.

4. Sprendimo projekto antikorupcinio vertinimo pažyma, 5 lapai.

Švietimo skyriaus vedėja Laima Prižgintienė